
    Poezija nije stvar hormona, nego sjedina.

V. Šalamov

  
    ZENICA

     

    Etičko-estetsko društvo,

napasne misli o tradi-

ciji, poslanju i muškom

shvaćanju kako se radi,

kako se klima, i čime,

prigiba, uzdiže, klanja,

okajava li se ime,

ponoćna, katkad i danja,

mučnina od koje mi je

strašnije nego od zbiljskih

utvara nalik na zmije,

lovice šišmiša spiljskih.

    Beskrajne učmale fraze

na mitinzima ekipa

za mlaćenje slame prazne,

mahanje rukom iz džipa

lagano voženog, tamnog;

konačno značenje žrtve

žrtva je značenja svakog,

ako te prije ne sprte

u popravni dom i staklen

gdje trnu zvuci nebeski

a krik je jeziv i paklen,

za njim su pucnjevi reski.

    Krletka, zidina, kavez,

dimnjaci, plinovi, kiša,

ljiljani, drijenovi, gavez,

muzina glazba sve tiša,

dušina nemoć u žile

otječe, pokreće snove,

a pjesme nataložile

neke bi ritmove nove.

Sve je od glave, od lude,

jedino za sebe sretne,

bit će joj što god joj bude,

same na vezama smetnje.

    (1975-1989)

  
    SONET O LJUBAVI

     

    Moja bi ljubav bila naličje nagnuća

s kojim bih htio viši život prispodobit,

zaboravljajuć na gubitak ili dobit

veću od cijene jedne kućice od pruća.

    A katkada se tijelom znah s voljenom stopit

u milju zbiljskoga klonuća i prisuća,

i kada želja za životom nije bila vruća

probdijevao sam dugu noć i jutro opit.

    Svladavao sam otpor naravi i zbilje,

a da bih stalno bio i boljim i svojim

ugledao sam se na kovilje i smilje.

    Samo u ljubavi još gledam da postojim,

i čime bih to bio viši nego bilje,

ne vidim premda iza svoga oka stojim.

    (1976)

  
    ZADARSKI SVECI

     

    Sa zeničkim u prsim dimom i garom

prošetati se kamenom Kalelargom.

    Iz primozga čupati bazu i foru

samo za djevojke što idu na Forum.

    Pritajiti se pokraj Stupa sramote,

tumačiti čarobne kretnje i mote.

    Čestitih mi je pogleda sv.jedok Donat

i da se volim opuštat i dokonat

    prihvaća li od srca zavjet i zalog

ili me šalje do sv. Petra Starog

    u njega osvježiti glavu i ime

da ne upleće zlatne prste sv. Šime.

    I da se ne bi zbilo i zalomilo

poradit će beskućnik sv. Zoilo.

    Ako me ipak spopadne to i snađe

nek pomogne sv. Stošije anđel.

    (1977)

  
    ZADAR

     

    Tri bunara za tri želje,

Pet bunara za pet osjetila

odigla su te od zemlje

kad si se ljubavnika sjetila.

    Izdaleka i svisoka

a nadomak anđelu stošijskom

visokoparnoga oka

pogledavaš za zemnim otiskom.

    Vratnim kralješcima kružiš

da napnu mišiće bez otkaza,

duž Kalelarge se pružiš

nad bunarom tražeći odraza.

    Jedva suspregnuta krika

prekidaš potragu za zrcalom

predana u pijesku Borika

tome što te treslo i trzalo.

    (1978)

  
    HRELIĆ

     

    Pokušavao sam se uz prugu

dovući do samačkog hotela

zamišljajući na nebu dugu

umjesto sobe kakvu si htjela

poslije tumaranja po krugu.

    Nisam ja, već ti si mene srela

pa te razlika u godinama

snaži, a mene zna nadahnuti,

kao i sve što god godi nama,

ili nas podiže, ili me muti.

    Za dečka poduzetna i smjela,

ja nisam to, niti biti imam,

bolje si morala miješat karte,

draga! s glavom se u oblacima

nade polome putom i strate.

    Ako sam pohvalio se svima

koji te ne znaju, ali prate,

da se s tobom po svu noć – ne, drhti,

gle, ni prolaznik ne zna da gutam

gorčinu, tegleć onu o smrti

    misao: prijevod imena moga,

ili sjećanje, koje provrti

mozak, stoji u rječniku. S puta

lagano skrećem, dalje od smoga,

cigara i nadmenih ti skuta.

    (1980)

  
    SONET O ČAJU

     

    Živim u tijesnoj sobi

o čaju, o stihu, sam,

i sve što ikad dobih

sad želim natrag da dam.

    I žudnja što me robi,

stisak i zubac joj znam!

gorča je već u dobi

kad živjeh za njezin plam.

    Sputan u stroge metre

hlapim iz vrelog stanja,

ko para koju ne tre

    obrub od porculana,

u duh, u vrijeme, u šir,

za stih, za ljubav, za hir.

    (18. travnja 1983.)

  
    SONET O PARU

     

    Dva bića s očima Ruže

što sjete samo na Dobro

iza sna mi lice pruže

da bih im latice obro.

    Poljubac prenježan udar

probudi podatan pipak

što čeka usne u dar

da taknu mekotu. Ipak

    sudar sa zubom izvuče

najdužu iskru omame,

kao da zrikavca uče

    nijemosti, zatim ga mame

u vrtlog i na put nasumce

s povratnom kartom za sunce.

    (1983)

  
    ZADARSKI SONET

     

    Zanijemio sam pred bjelinom Zadra,

čakavskom riči i lagune smradom.

Bez pozdrava sa svojim crnim gradom

potrebit student i boksač bez garda

    glavinjao kroz Varoš motreć kradom

na bradatoga pomorca i barda

u zavjetrinu čitanja i rada,

sve uzmičući kao pred tornadom.

    Pucalo oko Božića i Nove,

Bruce Lee s Travoltom dijelio je mladež,

puhalo jugo da ti mozak vrije,

    marčane bure razgonile snove.

Na Forumu bih dušu kao padež

sklanjao gdje na kamen da se grije.

    (1984)

  
    BOTANIČKI VRT

     

    Gledaj ga mene kako se iz prašnjave

ali nadasve kulturne ustanove

iskrada računajući na praštanje

jedino ozgor od knjižničarke-sove.

    Ta ni oblacima ne da zasjenit se,

nesvikla na golubice i vrapce

razdragane dolje okolo sjenice

otkud im ljudi poneku mrvu bace.

    Još osjećajući svrab usred nosnica

požuri naći pokraj sjenice mjesto

s mirom da gleda kako vrtlar posmica

sve to što strši, mašući kosom često.

    Strogo ustrojstvo ga stvari tu obuzme

iako stvari su bilje, a red – vjeran

prirodi. Latinske pločice oduzme

čuvar čim spazi da u džep s njima smjeram.

    Stanište nije ni preslik kataloga,

gdje gusto po ladicama natrpane

kartice zbijene poput su taloga

u ribnjaku sa žabama kraj fontane.

    Život od kojega pluća se rašire,

bez alergije na prašinu i tmušu,

nisko povijene grančice namire

mekanim drenjinama usahlu dušu.

    Jadnica znade da ondje je usnula

samo da održi ljubav prema knjizi

kao kad šetač se zaželi mušmula

trpkih, a zovu ga: pomiriši, grizi.

    I bio bih manje željan tih plodina

znajući da isto duše užežene

doći ću ovamo kroz deset godina

iz krila govorljive mirisne žene.

    (1985)

  
    BIŠEVO

     

    U Modru uploviti špilju

s jedinstvenom bojom iz spektra

što vidi se ukrug na milju,

izuzevši stijenu gdje sestra,

ne, djevojka jednako bliska

tog ljeta na otoku vojnom,

poglêdala rađe je pliska-

vicu, a ni malo za mojom

figurom u vodi, to bilo

za svakoga mladca tek drskost,

ne pothvat, i glavom se vilo

nagnuće da samo bih prsk’o

po sebi tu ljuskavu plavet,

adrijanski bezbrojni biser

u špiljskoj nutrini. Tad nalet

me straha presječe. Sve mi se

zaustavi mišićje. Kob mi

privuče odozdo dno. Struja

u kojoj sam plivao dobi

još jaču sa strane i huja

iz čeljusti nemani morskih

od špilje me dalje ponese

na pučinu sjećanja gorkih

i trzanja noću kad trese

me zebnja. Pa ipak sam jedan

trenutak se hrvao – grč mi

razjasnio kako sam bijedan

provodio život dok krčmih

svoj dar, sve u želji da s dvjema

se strujama služim i motam

taj sluzavi konac dok nijema

ne ostane pjesma života.

    (1989)

  
    MAKARSKA

     

    Istom usred zime da se ljeta sjetim,

suhozida krhkog u bljescima svijetlim,

odjedanput kao praćkom da je pušten

na trenutak jedan izviruje gušter.

Agavine sablje lak maestral režu

pa se zakoprca zapetljan u mrežu.

    Tinja tihi oganj i od zračnog trenja,

zamrla su listom nečujna stvorenja,

izdaleka ćutim kao tajni biser

na pučini bruji nevidljivi gliser,

ili to odozgo, na visokom boru,

neki cvrčak falša u sveopćem zboru?

    Uza zid se gureć s knjižicom u ruci

razabirem kojim ritmom teku zvuci,

kao da nebeski mlin odsutno melje

vatru, vodu, uzduh i plodove zemlje.

Sjećanje obasja kao prasak munjin:

gledam samo kakav pjesnik bješe Bunjin.

    (1995)

  
    SREBRENICA

     

    
      M. Corradeu
    

     

    Sestro nad bezdnom zanjihana,

haljetak oko tebe lebdi

i bukova se svija grana;

    u srcu mi se spomen ledi

na raspršene šumom žene

što ú smrt utekle ste bijedi;

    odjednom si bez odvedene

djece i vriske oko nogu

i muža ispražnjene zjene;

    razaznat konopac ne mogu

od lišća i od gorkih suza

s kojima svraćam pažnju Bogu;

    a vunena se tvoja bluza

crveni kao voćka zrela

na peteljki od čvrstih uza;

    što podnose težinu tijela,

ali ne duše koja hlapi

između oblaka i jela;

    i nosi kao sitne kapi

muke i brige domaćinstva

koje bez tebe hladno zjapi;

    bila bi ondje pustoš ista

da nije zvijeri, iz tih šuma,

što potječu li iz nebivstva

    ili su okot hladnog uma

anglo i franko niskozemskog

što se došuljao bez šuma;

    gdje te je našlo oko svjetskog

snimača što je skoro umro,

jer stiže na to kleto mjesto

    zauvijek očajno i tmurno,

a davnašnju mu je vedrinu

raznijelo ovo vrijeme burno

    u kojemu se mnogi brinu

još samo za trun zadovoljstva,

a krvavu ne slute Drinu.

    (1995)

  
    MASARYKOVA

     

    Pjesnik je gradski lovac

na proplamsaj ekstaze.

A kad kao osnovac

van uhodane staze

čeka na mali kredit

za opskrbe rješenje,

riječi mu znaju vrijedit

jednog trenutka čežnje

za savršenim slogom

i muze lomnim glasom,

to jest, ne vrijedit. Bogom

i obrazom se kleo

kako nije za spasom

došao, da bi jeo

redovno – već za projekt,

dosjetljiv, davno zbrojen,

isplativ. A na mjestu

službeničina lica,

praznome palimpsestu

pod naslagom krivica

i zebnja promaknuća,

valjda zbog izgovora

nasluti trak nagnuća

i zavičajni gorak

prizvuk u hladnom šaptu.

Ne poduzetnik svjesni –

sličniji ipak tatu,

udaljava se pjesnik.

    (1996)

  
    KOKOSOV ORAH

     

    kako razbiti kokosov orah

gledam okolo kuhinjski pribor

čekić noževi sužavam izbor

slijedi obračun odavno morah

s oblom glavurdom čupavom kuglom

svojim životom odbojnim ruglom

ploče položim drvene čvrste

proba pokušaj kršenja stjenke

voćka egzota priličje sjenke

sebi zamalo odbijem prste

onda zamišljam čemu je nalik

čega paslika uzorit pralik

samac napusti rođene plaže

plićak lagune njihalo žala

plimu navalu devetog vala

ili ginuće čekati blažen

nesvijest glavice nemire zgusne

kada maestral zapljusne usne

oklop ištrca kapljice mlijeka

pucanj kristalna bjelina tkiva

zgromljen razdanim čahura skriva

tamna kapsula iznutra jeka

zahvat poduzet otponac spretan

konac gibanja nadasve sjetan

nekoć lansiran pučini naglo

prvo valima odbačen opnu

probi azurnu izmaknu kopnu

crne propasti truljenje maglom

teret srčani tjeskobna gruda

sumnje kučina poželim udar

vrtnja dlakavost plutanje osi

plava pučina dupina pisak

sebstvo vlastitost jednote stisak

izvan osjeta tintara nosi

jezgru srčiku tekuće bijelo

ako nutrinom ostane cijelo

lako odbacih usrdna htijenja

uvijek hoteći ustrajan sjati

blagost pregnuća odluku stati

rame uz rame srastanje stijenja

duša tjelesa tjeskoba zvijezda

tuga mirisa sredstava žlijezda

zaman kormilo pijani brode

riječi košaro meduze splavi

suza kostiju uskrata smlavi

slova papire tinkture vode

glava kosmata naslijepo srlja

ishod lomljava ostade mrlja

    (1997)

  
    ZAGORJE

     

    Kad pogađam od čega su mi kosti,

odgonetam i čemu sam sve predan:

Providnosti sad ili prolaznosti

i drži li me to dan ili tjedan?

    Računam i na potvrdu odozgo

za stvari srca i što god se vari,

podupirući razloge i mozgom

tako da ne dam zraka tamnoj tvari.

    Kao u priči silnik što ne haje

za opomenom na raj i spasenje

već, odgodivši zadnje izdisaje,

za skutom žene zatečene segne.

    Nemir i drhtaj, žučnost a ne nijemost,

prolaze mojim živcima i bïlom,

a da sam kula – zračio bih svjetlost,

da imam barjak – šuštao bi svilom.

    Ovako čekam proljeće i jesen,

izboj i spokoj, plodine i cvasti,

i danomice nada se nadnesen

životu vječnom da odajem časti.

    (1997)

  
    DUGAVE

     

    Nerado izlaziš iz sobe

i ne znaš da te čekam dolje

već mjesec, tjedan i dva sata.

Na stranu bezbrojne tegobe

i što te ovog puta kolje,

to nije prozor tvoj, a vrata?

Ovako nećemo se lovit

kad budem bez tebe cjelovit.

    Susjedni kafić, tu me nađi,

gdje utrne života svrha

i puls je duše posve stišan.

PTSP-ovci u svađi

koliko anđela je s vrha

igle im slijetalo na nišan.

Kroz dim ćeš vidjet, glavu gurni,

u ruskom ruletu je turnir.

    Njoj koja nam je puno puta

odgađala samosmaknuće

ledenim pivom nazdravljamo,

jer moždinama našim luta,

duž zavojnice, u svanuće,

po živcima i tamo-amo,

i što bismo je više htjeli –

sve nam je kraći ovaj reli.

    Tu nitko nije sebi važan,

ne zna ni kada jest u pravu,

i zašto mu je suha duša

s kojom je srljao na ražanj,

i na čem pleća nose glavu,

a ženska, što odavno tuša

ne vidje, bubne da bi dala –

prije no glupost će budala.

    Kazaljke kruže tako sporo

po kružnici od vekerice,

i nećemo se više hvalit,

kao ni mjuzu, to je Škoro,

cijuk i cilik tamburice,

pa dere grlo onaj Halid,

a dok nam se ovako pjeva –

idemo dalje al’ bez gnjeva.

    Sve sami pokajnik bez grijeha

i krunice i uspomene

igra sa zdravljem vruće-hladno,

jer nerodna je naša lijeha

i kako ćeš izdvojit mene

kad nije samo meni jadno

i gdje si, hajde, dođi brže,

pivo me u nebitak vrže.

    (1998)

  
    STIL JEST ČOVJEK

     

    Pišite ono što želite

stilom koji vam se čini najboljim.

Nicanor Parra

     

    Stil koji mi se najboljim čini

nije baš onaj što baca čini,

niti je silnih čuvstava more,

ne odražava ni noćne more.

    Nije ni samo više il manje

iznevjereno očekivanje,

to nije ni tekstualna vježba,

čutog i viđenog zabilježba.

    Ni sitan lom sintakse i grcaj

nijemog jezika, uzetog srca,

ni egzotična ni razglednica,

ni kratka ni filmska posjetnica.

    Stil nije mi učena manira,

nije ni posložen da se svira.

I nije da se u njega ture

razne konotacije kulture.

    Nije zaumna jezična igra,

ni uviđaj u nutrinu tigra,

nije ni trokut i bračna mora,

ni odjek stubišnog razgovora.

    Zašto se zasada čini nama

da je u čvrstim formama drama

i što bi bio stil ili želja –

nek iznašašće je čitatelja.

    (1999)

  
    GORSKI KOTAR

     

    Pošla si u planinu

sama s malenih dvoje,

prestadoh za te ginut,

prebacih se na svoje

zanosne umjetnosti

i život bez gospoje.

Umjesto mog „oprosti“

ili isprike koje

otad te djeca brinu

kad ode u planinu.

    Pošla si u planinu

zbog novaca i posla:

baš će te netko zbrinut

ili te samo poslat,

ljiljane moj u trnju,

upornija od osla,

ne pomisli na crnju

i tupavu do bola

zaplotnjačku sudbinu

kad ode u planinu.

    Pošla si u planinu

u vrleti i ljeti,

a brzo zima stisnu,

čak na razini svijesti.

Pa zbogom, draga, ciao,

i nemoj mene kleti

što sam ti malo dao

i nemaj na pameti

da sam u našem sinu

s kim ode u planinu.

    Pošla si u planinu

gdje zaboravi na me,

na ovisnost o plinu,

navike fine dame,

okretna kao vidra

znaš da se usred tame

okrenula klepsidra

i pijesak sipi manje

u lijevak, već prazninu

kad ode u planinu.

    (2000)

  
    RAVNA GORA

     

    U moje muze šahovsko je nešto,

urvinsko, usto zatajno do srama,

zato i pjesmu kao žrtvu vješto

mogu pod prijevod podmetnuti vama.

    Turnir u kojem šah pretječe drogu,

rastezanje percepcije i svijesti,

pomaganje i odgoju i Bogu,

igraju djeca, odrasli će sjesti.

    Na stolu hrpa sponzorskih slatkiša,

majstori suci navijaju ure,

a ja kroz prozor gledam kako kiša

moči figure vrtne garniture.

    Kraj mene sjena jednog roditelja

koji se trsi za pobjedu borit,

iako sina napušta ta želja

i očito papirnat je favorit.

    Opet se načas sjetim svoje muze,

curice što čvrstinom nalik stablu

kombinira u obrani dok suze

jednako mirno padaju na tablu.

    (2001)

  
    NOSOROG

     

    Odmah do ceste si na samoj međi

sadio đurđice,

ne izmaknuše korova tuđice

tebi zlopogleđi.

    Da ovu radost ne pomuti ništa,

vedro ismij se

i kada nađeš suhi svlak zmijice

pokraj utočišta.

    Otkako posve suvišnoga grad te

oda se odbaci

u vrludanju bezmalo oblaci

jedini te prate.

    Sad provjeravaš odozdola smeđe

žljebove oluka,

blijedi ti sjećanje na svijet odluka,

žestiš se sve rjeđe.

    Klonule nade i svijest da su opet

sloboda i pravda

protjerane i propale za svagda

kao antilope

    na pustari sasušene savane.

Nosorože zgađen,

ostani gdje te muza samo nađe

prije nego svane.

    Zaboravljač-zaturač koječega

više ne zazini

ni o čem što je i blizu razini

preklanjskoga snijega.

    Bez uporne strepnje ni za koga

odsada sadnice

plijenit će brigu, umjesto nadnice,

ovog nosoroga.

    (2001)

  
    KSANTIPA

     

    Usahnu listom snage moje,

za petama psi griže laju

kada se crne slažu boje

na tvog života štafelaju.

    I što potroših ili spiskah,

ostade jedva cijela kuća,

rasprši kroza svemir vriska

iz punih glasnica i pluća.

    Pa zar je i tebi kriv pjesnik?

Koji na pustom mjestu pjeva?

Ali u žili tlak još bjesni

i usne drhte, oko sijeva.

    On snove prevađa i slutnje

jezikom noći, katkad jasnim,

to razbi se o bedem ljutnje

i slomi s treskom gromoglasnim.

    Pod oblake bi lako glavom,

zato će sada nisko puzit,

i napor ne kiti se slavom

pa s njome može samo u zid.

    U ovom dobu nema prođu

ni zvučni stih, ni strofa s mjerom,

nek onda sivi hrčci glođu

štafelaj s mojim lomnim perom.

    (2001)

  
    RUŠI GA

     

    Optužili su orah da nam ruje

žilama moćnim odozdo kroz beton.

Ne dajući mu rok ni jedno ljeto,

otad mi susjed ne baš da miruje.

    „U temelje će korijen poput guje,

stepenice, terasa, sve mu metom

postade da potkopa podlo sve to.

Neka se odmah sruši, bez oluje.

    Lišće mu ima neku kiselinu!

Oduzima i zrak okolnom voću.

Držati blizu toliku silinu?

    Zar ne vidiš da širi neku zloću?

To valja rušiti!“ Dokle se svi brinu,

ja sam sve manje siguran da hoću.

    (2002)

  
    ZAMOST

     

    Jezero tvoje ljubavi ledi se u planini.

Nikad ga ne dosegnuh, sad predalekim se čini.

    Kroz Risnjak smo pošli naći jezerski Kupin izvor

u nevjerici da jesmo jedno drugome izbor.

    S djevojčicom na leđima, a s dječakom za ruku,

penjasmo se i spuštasmo po planinskome tuku.

    Prozirnog lišća zuj, onostrana harfa kraj uha,

pozadina za bešumni odozgo piskut puha.

    Misli mi bježale kao leptir što leptira ganja,

gazio sam svoj ponos, jedroga lomnog vrganja.

    Možda na polovici puta djecu izdade snaga,

okrenusmo se životu što je već bio straga.

    Jezero opet za nama, jer nije bilo druge,

u njega padaju kaplje žuči i trpke tuge.

    Voljela si me, voljena, sad ne vjeruješ u me,

zato teturam sam preko uklete ove šume.

    A da ga napokon nađem pao bih licem o tlo

ili potonuo u podvodno spiralno grotlo.

    (2002)

  
    DJETLIĆ U SAVSKOJ 1

     

    Otkud u gradu na orahu djetlić?

Zaposlen, žustar, s repićem šarenim.

Zato što misliš kako ti ne svijetli

otkad se činiš tako privremenim?

    Iako nije tvoje srce, ipak

upni se makar da kuckanje čuješ

gusto i oštro, a ne kad ti pipkaš

ili po džepu svrhovito ruješ.

    A mrvice se nađu, samo mrve,

i crvi sumnje, s tigrovima griže,

u vrućici te ponoćnoj otprve

rastrgnu, dok se žare dvije žiže.

    Kad bi ti ptica zakucala sitno,

za što? za dan što izazove skriva

i raste kako raste neumitno

nevidljiva u termometru živa.

    S djetlićem dijeleć narav prstometa

budi ovako bar slučajna straža

kraj čudnovate voćke kojoj smeta

ta manje-više jedna tetovaža.

    (2002)

  
    VIVALDI

     

    Svako baš godišnje doba

sjeti me ljubavi tvoje,

kada se dižeš iz groba

mijenjajuć životne boje,

kada se ispuniš žarom

ljetne vreline kraj mora

ili se osjetiš starom

s najavom pojavka bora;

jednako kada ti trne

živčevlje sluteći studen,

zima tjeskobu ti svrne

u srce – odmah ti budem

daleki tuđin, a blizu,

strepnjom sekundiram ti,

dah po dah pijem u nizu,

šare na prstima pamtim,

pa vrtim programe redom,

navijam diskove glatke,

nudim te čajem i medom,

izmišljam snove i gatke,

a rese, zglobove, stegna,

između prstiju baršun,

masiram nevještih kretnja

zaustavljajući strašnu

navalu raspada svijesti,

čim se u krilu tvom smjestim.

    (2003)

  
    CACANOVA NOĆNA PJESMA

     

    Pa pođimo sada gradom, draga,

ironije,

rif Džonijev

pa i brige nek ostanu straga,

navikla si na očekivanost

i ogrezla,

ali jeza

plazi jezik, oštri nokte, budi pjanost.

    Ne po starom, ni po novom odsad,

otisnute

stope slute

mokar asfalt, korak opak, podrt potplat,

a prenamijenjeni su dućani,

trasa prazna,

sad ćeš saznat

koja žlijezda noćas živce hrani.

    Reci prije nego što se krene

čija poza,

čiji mozak

iz izloga progna manekene

po kafićima da traže bitak,

puni bijesa

kraj espressa

kratkog kao fitilj i užitak.

    U kavani gdje stajasmo davno

stari roker

igra poker

protiv smrti posve ravnopravno,

čujemo srž razgovora: „dosta“,

Red Hot Chili

Peppers cvili

o žalosnoj sudbi ispod mosta.

    Nemoj se ni osvrtati, idi,

tanka lajna,

stara tajna,

teški kapci, divlji puls i nos još bridi.

Noć, ulica, ljekarna, lanterna,

mjesto vina

medovina

suza, kože, sluzokože, stegna.

    (2004)

  
    BROD NA KUPI

     

    Često se autom spustimo do Kupe,

lijevo je benzinska, a patke zdesna,

pod restoranom se ubrzo skupe,

a grad je i dalje dalj neizvjesna.

    Čuju ti šuškanje vrećice krušne,

prepoznaju leteći korak i ruke

darežljive, kljun i školjke ušne,

ures današnji i davnašnje muke

kada sam čeznuo za jednom tobom,

ne bio te vrijedan, ne bio hrabar,

ni zanijet budućom životnom borbom

zbog koje sam i danas posve sabran.

    Dokližu, zarone ili tek slete

pernata bića za mokrim suharkom,

usput si mijenjajući elemente,

dok im pačići pijuču tršćakom.

    I moja duša ponire i lijeće

kada dobacuješ darove svoje,

kada domahuješ meni od sreće,

kao da se rođene dvije spoje

    naše ruke za šetnju polaganu,

a patke će svaka na svoju stranu.

    (2005)

  
    MOSKVA

     

    Prvi put sam u metropoli slušao pravog slavuja.

Noćna se Moskva u slutnjama ljeta opuštala širno,

pogled na kremaljske zidine jedva bi turista dirn’o,

otkuda beskrajne ljudske je rijeke vijugala guja.

    Prigradski obični ringišpil – postaja Parka kulture,

Zagreb bi u njega stao sa čitavim Kozari Bokom,

začudo nikakav efekt ne ravna mi uhom ni okom,

skupine mladeži skromne unutra se radosno žure.

    Tamo kraj ograde sporednog ulaza stajali ljudi

gledajuć uvis u krošnje prolistalih krupnih drveta,

gdje bi slavuja već morali vidjeti, kada ih sretan

daruje glazbom u ponoć ponavljanjem napjeva ludih.

    Pjeva o sigurnom domu, planiranju, stvaranju, blagu,

ptićima, zaspalim jedva, o ženi, tjeskoba je trza,

pjesma je tješi, koluta se jednako spora i brza,

o poslodavcu što otkazom prijeti, o visokom pragu.

    Posve me obuze triler, melizam i dirljivi sevdah

sitnog nevidljivog bića što noć elektrizira pjesmom,

starac i umorna žena i bomž i curetak s vespom

svi su ga slušali nikom, a ja još pokatkad pogledah.

    Tako u novom se stoljeću pjesnik objavljuje puku

što odrvenjelim korakom nalazi k postelji puta,

drogiran tv-opijumom vlastitim snovima luta,

vampirskom zombiju bježeć u sablasno maglenu luku.

    Slavuj razasipa muku i sreću, opojnost nagnuća,

i nadahnuća, daleko od kamera prirodni zastor,

on je okidač vibracija i samozatajni majstor,

njemu je umjetnost sklada i promjena – rođena kuća.

    (2006)

  
    SONET O LEDU

     

    Znam da polako moja ljeta teku

otkad me otac za ruku još mala

do bulevara povede na rijeku

zbog njenih ledom okovanih vala.

    U hropcu, propnju, stisku Bosna stala,

posrnula u skamenjenu skleku,

i kao konjić na tren zadrhtala

da životni joj srsi ne uteku.

    Četrdeset mi otad prođe, bit će,

da mijene sjena pratim, trave rosne,

živice li se rijede, pada lišće,

ali me i sad onaj nemir kosne,

kada u ruci dječju ruku stišćem,

zbog sputane i nepokretne Bosne.

    (2006)

  
    POLJICA

     

    
      Ladi Kaštelan
    

     

    Na Zelengori ima jezero Uri,

kažu, čuvarom je kamene kule

poljički dizdar koji ozgor zuri

na polja maka, i sluša u buri

kako tifusarima crijeva krule.

    Visoki je to jablan, u obrvama

statut i kamene ploče i vrulje.

Iz krvavih ponornica nadire tama

koja zastire oči, dok vodaricama

puca krčag pod nogama bezočne rulje.

    Daljina postaje naoči praznom ljuskom,

ravninom na glečerima koji se ne tope.

I kako do jezera, kojom stazicom uskom,

s drugarom i drugaricom, i jedino ljudskom

pjesmom, ako ne čestitom? Gdje li se prope

moj bijeli konj? Smrti, gdje su moje stope?

    (2007)

  
    ZRINJEVAC

     

    Odložena božićna drvca,

srebrni borovi i smreke,

podalje od blagdanskih srca

pa i novogodišnje dreke.

    Leže uz ulaz kraj kolnika

na hrpi vlastitih igala

poput skljokanih poklonika

uboda… zatim fleš-svjetala.

    Poneki okresan, zakrivljen,

za protuvampirsku je svrhu

pogodan – da ga se zarine

sa srebrn-oštricom na vrhu.

    Zakvačeni ukrasi vise,

zaboravljena svilen-vrpca,

odvjetak nada nečiji se

izravno izvlači iz srca.

    Pokoja zvjezdica pokisla,

da ne budu samo skeleti,

jer sva tri kralja su otišla,

davno ih repata preleti.

    Odsada svagdan bez ufanja,

onkraj milosti i oprosta,

a radnik „Zrinjevca“ uklanja

drvca što kreću put komposta.

    (2008)

  
    SLOBOŠTINA

     

    Nisam se javio za sveca

ni kad sam živio bez grijeha.

Život i ljubav su, bez smijeha,

glavobolja za stihoklepca,

i srce isto, stara pumpa,

što u meni još pumpa živo.

U gipsu kost mi srasta krivo.

Cilj nemam, a metoda glupa,

i praznjikav mi stana kvadrat,

a život – vic na kog se kese

i pismo koje bez adrese

ne možeš poslat ni rasparat.

    Više se zapravo ne čeka

poludjeti od tuge posve

i prije nego smrt me kosne

zamišljat ću putanju metka.

Slabo je javkanje i uma,

ali je slatko, hvala školi,

da me tko, osim djece, voli

skoro bi moglo bez bum-buma.

    Sad načisto sam sa životom,

jer malo nade je u sreći,

morat ću nekom o tom reći,

nećeš ti reći nikom o tom.

    (2008)

  
    PRISAVLJE

     

    Tako se poželio

nemati želja, Gospode,

i sve poveselio

kao da u smrt odvode.

    Iz žila mi istječe

život ka beživotnosti,

naizvrat se izmeće,

mrtva ga voda odnosi.

    Sistematski zgađeno

pregnuće sila radinih,

precizno odrađeno

od službenika vladinih.

    Nemušte si izraze

zombijske kote akcije,

deklaracije isprazne,

roblje globalizacije.

    Sveamerički stroj me

odavno sveg isisao,

ostatke nade strojne,

posljednju smrzlu misao.

    Zato se ni mušica

ne digne i ne šepiri

jer umjesto ušica

dlan prijeti nalik sjekiri.

    Karijere muhine

treptaj i, čim je otkrije

Big Brother – odmah ukine,

zatim prašina pokrije.

    (2008)

  
    NOĆOBDIJE

     

    Trčim uz onoga kojeg nazivaju gradski čovjek,

kratki kontrolira dah bilježeć pređenog zbroj,

subotom, ponekad petkom, pomoću džoginga rijetkog

želi odagnati strah za kilav krvotok svoj.

    Stabla u gradskome parku tmurno se predaju mraku

da emitiraju svu pričuvu – stvoreni zrak,

ptice pod krila će ptiće, tu im u toplome sviće,

dvostruka sjena je tu gdje kraća ulice krak.

    Povrh stabala tad krene struja, jer vršci-antene

već su odaslali val širom i ravno u dalj:

asfalta nošen toplinom uskoro pluta u inom

svijetu što ne zna za jal, gdje nas mimoiđe malj.

    Dolje su kuće i gnijezda, ozgor namiguje zvijezda,

usamljen titra TV, gore je nebeski muk,

budnih bratovština sama osjeća kako je tama

zbližila dežurne sve, tvoreć tajnovit zdrug.

    Portir, poljevač i pjesnik, stražar i zaljubljenik,

student pred ispit, svat, bolničar, dispečer, kruh

distribuirao pekar, još se na pecivo čeka,

ne policijski sat, već zajednički je duh.

    Čovječanstva su oni čuvari, samoći skloni,

bdiju i čuvaju kôd svijeta i strujanja splet,

po njima vedri su snovi, za njima dolaze novi,

posebni ljudski su rod, poštujuć raspored svet.

    (2008)

  
    PORAZNO MRAZNO JUTRO

     

    Nisam je zamišljao tako plahom

i da se ujutro budi sa strahom

    i slabošću mišićnom i klonućem,

kao u zavadi s vlastitim sućem,

    i s nutarnjom odbojnošću spram dana

i svjetla, ljubavnika, otomana

    na kojem bosanska se kava puši –

katalog uvreda sumornoj duši.

    Strijeljaju oči s koljena pod bradom,

traže izliku svađi, dok se kradom

    primičem vratima, jer mi je želja

jedina da se otud iskobeljam.

    U zaleđenom autu sjedim bolan,

prsti se lijepe za smrznuti volan.

    (2009)

  
    SONET O SKLADU

     

    Pomirih se i s prirodom i svijetom,

a što se društvo raspalo – ja nisam

ni kriv ni dužan, ali jesam prisan

s gadljivim bogme gledanjem na sve to.

    Gdje solidarnost bje sad prostor brisan

zjapi, a množe poruke se netom

emitirane sa savjesti djetlom

što kucka dok se nižu java i san.

    S prirodom sklad je i sa svijetom divni

rezultat uma ili duha živa,

poetika i sjaj korporativni

blažene krivnje s kojom duša pliva.

A oni što na duhovno su kivni

rade da duša od sebe se skriva.

    (2010)

  
    POSLJEDNJA LJUBAV

     

     

    Ljubav je

susret dvaju ispljuvaka.

Emile Cioran

  
    NA NASIPU

     

    Mlaka je noć, automobili

poredali se pored rijeke,

a mi se urotnički bili

udaljili od gradske dreke.

    Nije to bio potez lukav

nego nagnuće duša tmurnih

kao kad rukav takne rukav

umjesto zagrljaja burnih,

ili proklija slutnja nova

i zametne se čežnje klica

iz dječačkih šarenih snova

i osmijeh odleprša s lica.

    Visokim petama si travu

ubadala duž vrba krivih

i tako pratili smo Savu

bez prosedea narativnih.

Razgovor težak, lagan kaput,

i život kakve ne znaš mnoge,

da nije bio zgažen dvaput

pod tvoje bih ga prostro noge.

    I tako dalje za se mrmljam

a suglasnike guta tama,

svjetla se gase, iza grmlja

rijeka se valjala za nama.

  
    SAMO KIŠICA

     

    Ova kišica, ova kišica zlatna,

dvije-tri kapi na šešir tvoj i lice,

malo me tješi, malo odvlači nekud.

    Dođem si tako poput lagana klatna

na zemlji s jednom nogom, negledimice

koraknuvši već s drugom u daleku

    stranu, gdje si ona što zabaci glavu

na poljubac, da nekoliko ih kapne

po čelu, pored usana i na bradu.

    I zakovrćući očima kroz travu

odlaziš onkraj zrcala koje napne

tu prispodobu, kao riječi paradu.

    U parkovima, ogrnutima tamom,

same utvrde s bedemima od tuja.

Sam, ponovo sam, a nisam ti ni pratnja.

    Osvrćući se zalud poželim samo

da kao bik te otmem ili oluja,

ili kišica, ili kišica zlatna.

  
    TREŠNJEVKA

     

    Kad govorim, tad prostor prostrijeli me,

a vrijeme će iz točke vani suknut,

i bude li to tvoje milo ime,

demon praznine odmah će ustuknut.

    Ovdje – iznutra prema vani spaja

presjek i srh energije i smisla;

Sad je početak vremena – do kraja,

i silnica zbog koje si se stisla.

    Kad nabrajam zbog čega kažem: nemoj,

to želim da se jave duše znaci,

na koplju zbilje zakoprca demon

i tratine da osvoje maslačci.

    Puhni u balon i puni ga dahom,

rasplini se u vremeniti beskraj,

na rastanku s tjeskobama i strahom

talasanju se azurnome predaj.

    Života vrtlog i struja pjenuša

rastvor od štiva, pletiva i mliva,

ali uz tebe odsad tvoja duša

jednako snažnim zamasima pliva.

  
    SVETI PETAR

     

    A da se sjetiš onoga trenutka i mjesta

ni ne moraš biti kao probuđen iz kome:

da odglavinjaš uza zid koji prati cesta

za mirisom mora azurnoga i bez kresta

kao da se za put nemaš obratiti kome.

    Prije no što se ukaže malomišćanska riva

prebrojiš kaktuse, a bodlje nek drugi netko,

previdiš radoznalu nonu koja se skriva

za stolom iza nečijeg ukoričena štiva

sa sinoćnje zabave i pred novim početkom.

    Ne znam što s mišlju da ikome treba putanja

mog teturanja za nositeljicom topline

iz kreveta ispod slike samrtnoga stanja

s ožičenim srcem i krunicom od granja,

otkuda se iskradoh da me tuga mine.

    Jedina glava sa slijepljenom kosom nad opnom

napete plaveti kao da oprezni ronac

razgleda što je pod morem i nad kopnom,

kako je oduvijek bilo među zlom i dobrom

i kako će biti kad nastupi svemu konac.

    A dolje joj zamišljam stroj što batrga skladno,

plov osigurava motor podvodnoga sklopa,

a na gorivo s održivom potrošnjom radnom,

bez otpada i buke, i s takvom iznenadnom

porukom dostojnom i velikoga Ezopa.

    Pitoma morska labudica ili sirena

prije izlaska sunca vrh ohlađenog mora

dubinske kružnice crta šestarom vremena

po nacrtu sreće i po projekciji mijena

bez strmoglava u bezdan tjeskoba i mora.

    To bješe drugo i posljednje jutro nas brižnih

u selu mijenjanog imena, gdje bili jesmo

na izmaku vikenda ukradenog od bližnjih,

ne predajući se ni depresiji ni griži,

nego se sjećajuć svega ovom običnom pjesmom.

  
    BUNDEK

     

    Bez tebe opet pred kafeom

odupirem se staroj misli

da moram sezati za ehom

trenutka kada smo se stisli

na jednu od tri klupe noćne

raskošnog parka pored rijeke

da opet kušam tvoje voće

i slušam jauke od jeke

iz duše titraja miline.

Zaustavi se i kolona

automobila kada brizne

sjaj japanskoga lampiona.

    Bez tebe opet usred grada

prepoznam jednaku tjeskobu

u menadžera što se nada

naći zaboravljenu torbu

pa užurbano okom strijelja

po kutovima netremice

i disku sjećanja, bez želja

da ičije prepozna lice

uz prozor ili pored šanka

kojega krasi niska pitka

boca i stolaca gdje tanka

crta me dijeli od nebitka.

    Došla-ne došla, neka žrtva

bude sav život poput vina

u dugoj čaši, dok se mrtva

i raskućena popudbina

na ispražnjenu memoriju

učitava. I neka trava

niče na tlu gdje bure briju

i samo kamen ima prava.

Dok se u glavi brige glože,

planovi bez pokrića, zlata,

tjeskobu mi odagnat može

samo njen zlatni osmijeh s vrata.

  
    CARCEJI U KOMIŽI

     

    U crvenom kaputu tvoja slika

progonila me tokom ljetovanja

i zrikavaca neumorna zrika

danju i noću čas deblja čas tanja.

    Kad opusti se um i mirno snatri

osjetila iz mora napon piju,

na sjećanja energija se trati,

zri zrika zraka žita zru i zriju.

    Ustroje li se sklad i harmonija –

uslijede falš i besmislena škripa,

na koju ljeti nisam imun ni ja,

a nije ubod, ugriz pa ni gripa.

    Noći se moje krunile i dani

kao pod zubom proždrljiva hrčka,

i prizori u glavi raštrkani

zbog zrikavaca i pokojeg cvrčka.

    Koje su koje bube-uspomene

i zašto sklad se odjedanput raspe?

Otok i plaža, ručnik, pogle mene

koji za bolje ne znam već da zaspem.

  
    VRBIK

     

    Snijeg među neboderima

i parkirališta prazna

i tuga nepoderiva

kao krivica i kazna.

    Pod nebom oblakonosnim

sve utječe se tjeskobi

i tišti polako, osim

žene u susjednoj sobi.

  
    OVIJENA JE, ŽENA JE

     

    Pozavidio sam noćas lijevoj ruci –

onoj oko koje spavaš ovijena

nalik dokeru na lopati u luci

dok se odmara kao vlastita sjena,

ili beduinki zagrljenoj s palmom

da se uvjeri napokon je li stvarna

kao ta oaza gdje je udomljena

zbog upitne ubrojivosti pod čalmom,

što je pjeskovita i nerazmotana.

    Utopljenica na deblu ploviš rijekom

u rastvoru od poplava i monsuna,

sanjaš astralno polje pod kukurijekom,

uzduž kojeg zelena vijuga Una,

vidi se iz vlaka: tračnice su puška-

dvocijevka koja ispaljuje te u zrak,

da lebdiš u oblacima od plotuna

što se kolutaju kao bjelouška

klizeći natrag u mliječno-bijeli sumrak.

    Peć si vruća bez loženja i ložača,

odmjereno bubnjaš pod ramenom i laktom,

kao da mostom vojnički stroj korača

dah si uskladila sa srčanim taktom,

a ruka oko koje spavaš ovijena

gromobran ti je od nemira i briga

pred snovitim rasprsnućem kao atom,

i ako samo uzdahnem – novi je na-

gli trzaj – iz desne mi ispadne knjiga.

  
    MJESEČAREV LONAC

     

    Dan poče od tvog cvjetnog aranžmana.

Nerasanjen teturah da sa stola

umalo gurnem lonac: stara mana

svih mjesečara, mene i kog vola.

    Na bazi vrijeska s malo šumske stelje

i grančicama mirisnim iz vrta

hibernirane prenuo je želje

iz doba kad sam slovio za mrtva.

    Slovio? Slova ne napisah davno,

a mislio na sve u formi vjetra,

pobrkao i sanjano i stvarno,

ni s novcima ni zdravljem ne bjeh sretan.

    I godine i mjeseci i tjedni,

kao reklame bezbrojne za praške,

sukcesijski su mogli istovrijedni

umjesto Save teći unatraške.

    A jučer sunce ubrza svanuće

i potjera nas poput izletnika

na oštri zrak daleko nam od kuće

kraj kestena i rijetkih ljeskovika

do vidilice, što je utok duši,

margina snježno-rahlih metastaza.

Koračali smo šumom, izbjegnuvši

brzac u koji pretvori se staza,

a sada lebdim u zrcalu kao

od suočenja s kašom svoga lica,

iz bunila u nesvjesticu pao –

mokri sam snijeg sa tvojih potpetica.

    Ima li što u tome loncu sveto,

mislim, i dalje moždanima vršljam;

evo da možda nabrojim bar sve to:

ružmarin, smilje, gavez, vrijesak, bršljan.

  
    JESENSKA MUZA

     

    Pecka me godinâ meduza

na krivoj nozi usred parka.

Al ništa zato, moja Muza,

uvjeravam vas, nije starka.

    Kao što pada tvrdi kesten

po klupi, pločniku i krovu

pozdravit ću i svoju jesen

kao što pozdravljam i ovu.

    Pastelno vodene joj boje,

mnoštveno zrelu plodorodnost;

čahuri kestena ću svoje

prepustit srce i svoj ponos.

    Ne bila ni pod čijom petom,

s bodljama oštro prema vani,

kotrljala se ovim svijetom

kako kotrljaju se dani.

    Ne smij se, Muzo, to su muke,

al tvoji darovi su radost:

baršunast dodir tople ruke,

duševni razgovor i blagost.

    I nadahnuće trenutačno,

koje ne zabaci tvoj pjesnik,

i bdijenje mučno, polumračno,

slika i ritmova redenik.

    Još koji dan i pupovlje će

zamrijet u paroksizmu zime,

dok tebi snijeg na usne slijeće,

na lice proljetno i ime.

  
    TRNJANSKA JESEN

     

    Ljubi me puno, besame mucho,

dopire s one tramvajske postaje

iz neke trube, koja mi postaje

glasnikom čežnje za svojom kućom.

    Nazirem, svira nekakvo dijete

ali mu nije cilj samo nagrada.

Hrvatskog političara je navada

da se u poeziju uplete,

    ali za nagradu i, pod razno,

zbog neke sinekure i kućišta.

Da knjiški rad mi odlazi ú ništa

ja sam očito najzadnji sazn’o.

    Vidim kroz jasen ogoljen jasno

strukturu svog i njegova skeleta.

Pa što bi bio smisao preleta

umnog, već „ljubi me“ – nije kasno

    nikada bilo – nije ni sada:

hajdemo usred jesenske kronike

u pratnji trube ili harmonike

plesati, draga, jer lišće pada.

  
    BILJEŠKE O PJESMAMA

     

    ZENICA

    Rodni grad, gdje sam završio gimnaziju.

    mahanje rukom – tadašnji predsjednik drug Tito posjetio je 1952. „uzavreli grad“, kada je onemogućen i pokušaj atentata. Zato dugo nije dolazio u Zenicu, a kada bi došao – bilo je to pod neviđenim osiguranjem.

    popravni dom i staklen – Kazneno-popravni dom (KPD), s većinom političkih zatvorenika, svojevrsni simbol Zenice skoro koliko i Željezara, smješten u širem centru, bacao je mračnu sjenu na duhovni život grada. „Staklara“ je bio zlokobni paviljon sa 64 samice. Noćni pucnjevi su bili znak da je u pitanju pokušaj bijega.

     

    ZADARSKI SVECI

    Sv. Petar Stari – jednobrodnu crkvicu sv. Andrije (s dijelovima iz 5, 12. i 17. stoljeća), u samom centru grada, Zadrani pripisuju sv. Petru Starom, iako je dva sveca zapravo dijele: na njezinu apsidu se nadovezuje crkvica sv. Petra s antičkim elementima.

     

    ZADAR

    Trgovi Tri i Pet bunara – bunari su zapravo renesansne bunarske krune nad gradskim cisternama za skupljanje kišnice, podignuti u drugoj polovici 16. st.

    Kalelarga – središnja gradska ulica-šetnica, koja slijedi pravac rimskog decumanusa.

    Borik – prigradski turistički centar s plažama.

     

    HRELIĆ

    Zagrebačko prigradsko naselje, danas najpoznatije kao sajmište rabljene robe i automobila. Naslovi pjesama Dugave, Zrinjevac, Sloboština, Prisavlje, Trešnjevka, Vrbik i Trnje također označavaju zagrebačke kvartove.

    misao, uspomena – doista moje ime u prijevodu s arapskog znači misao ili uspomena.

     

    ZADARSKI SONET

    Varoš – trgovačko–obrtnički dio Zadra, u blizini Filozofskog fakulteta. Donedavno u stanju gospodarske odumrlosti, a odnedavno je živnuo izumom takozvanih „feštica“.

    Bruce Lee s Travoltom – filmovi o „malom zmaju“ privlačili su krajem sedamdesetih tinejdžere, a Groznica subotnje večeri pak tinejdžerke: snažan je bio kontrast između istodobno stotine mladića u džinsu (kino Pobjeda) i par ulica dalje, na Forumu (kino Zadar), stotinjak cura u haljinama od šarenog tankog pamuka (gaze). Kina spominjem zato što ih više nema, ali je u formi njihov dobri duh Dragi Šužberić.

    marčane bure – meteorolozi potvrđuju da u prvi, hladniji dio proljeća, puše triput bura, upravo 7, 17. i 27. ožujka. Uz razna vjerovanja o učestalosti i redovitosti, stoji još i da „marač mora tri puta zasoliti!“

     

    BOTANIČKI VRT

    sove knjižničarke – nose na krovu Sveučilišne knjižnice po jedan globus. Po gradskoj legendi, jednom tjedno se odmaraju u Botaničkom vrtu, na koji gledaju. Zgrada Sveučilišne knjižnice (izgrađena i detaljno opremljena 1910-1913) danas se zove po kasnijem podstanaru Državni arhiv! Jednako opravdano mogli su je prozvati i Mišji zavod.

     

    BIŠEVO

    Modra špilja – na istočnoj strani otoka Biševa kod Visa. Za mirnoga mora sunčeve zrake prodiru u špilju kroz podvodni otvor u Modru špilju, odbijajući se od dna osvjetljavaju špilju i predmete u njoj srebrno-modrim sjajem. Otkrio ju je barun Eugen Rausoonet 1884. godine, i probio ulaz da mogu proći brodice za razgledavanje.

     

    MAKARSKA

    Bunjin – ruski nobelovac Ivan Bunjin (1870-1953), bio je i sjajan pjesnik; nigdje ne mogu naći te prijevode iz Makarske, a preveo sam s mukom dvadesetak pjesama.

     

    SREBRENICA

    M. Corrade – talijanski novinar koji je 1995. snimio nesretnu Srebreničanku koja se objesila u šumskom zbjegu kad je doznala da je izgubila obitelj u pokolju ili da ne padne u ruke progoniteljima. Slika je obišla svijet, a danas se više ne može naći. Navodno je Hillary Clinton, nakon što je ugledala fotografiju, nagovorila supruga Billa, američkog predsjednika Clintona, da pokrene vojnu intervenciju.

     

    MASARYKOVA

    Čuju se mišljenja kako bi se hrvatski društveni ustroj adekvatno mogao nazvati bankokracijom, što je samo jedna od suvremenih inačica zapadno-liberalnog kapitalizma, ali diskretno, na bar tri koraka od šaltera, suprotstavljena liberalnoj demokraciji.

     

    KOKOSOV ORAH

    pijani brode – Pijani brod, slavna pjesma francuskog pjesnika Arthura Rimbaudea (1854-1891) iz 1871. godine.

    meduze splavi – Splav Meduze ili Brodolomnici s fregate Meduza je remek-djelo slikara Théodorea Géricaulta zasnovano na stvarnom brodolomu fregate Meduza. Izložena na pariškom Salonu 1819. godine, slika je najavila romantizam u slikarstvu i uzburkala javnost oko te tragedije. Potresan je i francuski film Le Radeau de la Méduse Iradja Azimija iz 1994.

     

    ZAGORJE

    Kao u priči – to je priča Ive Andrića „U musafirhani“.

     

    DUGAVE

    PTSP – posttraumatski stresni poremećaj, kod nas taj status ima oko 40 tisuća ljudi.

    Škoro – Miroslav Škoro, izvođač poskočica i pseudo-narodnog folka.

    Halid – Halid Bešlić, izvođač bosanskih novokomponiranih narodnjaka, ali i izvorne glazbe.

     

    STIL JEST ČOVJEK

    Nicanor Parra – čileanski pjesnik-antipoeta (1914), epigraf je s početka pjesme „Mladi“ iz knjige Artefakti, u prijevodu Borisa Marune, sve u zborniku Knjiga sumnjiva čovjeka (Zagreb, 2001).

     

    RAVNA GORA

    majstori suci – ravnogorski šahisti Zdenko Jurković i Hrvoje Jurković (međunarodni majstor). Tjednim turnirom „Šahom protiv droge“, koji se igrao početkom ovog stoljeća u Primorsko-goranskoj županiji, uspjeli su obuhvatiti oko 400 djece iz 12 odjela u Gorskom kotaru, Rijeci i na otoku Krku.

    figure vrtne garniture – na dvorištu ravnogorskog Šahovskog kluba Goranka, u jedinoj Šahovskoj ulici na svijetu, stoji šahovska garnitura s velikim drvenim figurama.

     

    RUŠI GA

    ruje žilama – orah ima jako razvijenu sržnu žilu koja duboko prodire u zemlju, daleko više i od visine stabla i šire od njegove krošnje.

    neku kiselinu – lišće oraha sadrži prirodni herbicid hidrojuglon koji oksidira u toksični juglon, zbog čega mu blizinu ne podnose mnoge biljke, a kompostiranje puno duže traje. Nije dobro ni zaspati pod orahom.

     

    ZAMOST

    Goransko granično mjesto sa Slovenijom, otuda je pjesnikinja Anka Žagar.

    Risnjak – jedan od nacionalnih parkova u Hrvatskoj.

    Kupin izvor – krško vrelo tirkizne, modro-zeleno boje, spomenik prirode, zove se još i Kupeško jezero, dugo je 200 i široko pedesetak metara, nepoznate dubine. Izgleda da je samo po sebi dio podzemnih voda, znači da smo ondje u izravnom dodiru sa Zemljinim podzemljem ili, po narodnim predajama, s podzemnim jezerom koje napaja i riječku Rječinu.

     

    CACANOVA NOĆNA PJESMA

    rif Džonijev – podsjećanje na Johnnyja Štulića i Azru, vodeći hrvatski bend osamdesetih.

    ispod mosta – slavna pjesma „Under the Bridge“ sastava Red Hot Chili Peppers iz 1992.

     

    MOSKVA

    bomž – ruska kratica za beskućnika: bez određenoga mjesta življenja.

     

    POLJICA

    Prva strofa podsjeća na to kako su se upoznali pjesnici Jure Kaštelan i Mak Dizdar. Pružili su ruke i istodobno rekli:

    JURE: „Dizdar“, MAK: „Kaštelan“

    To mi je prije dvadesetak godina pričao pjesnik Joža Sever, isto prisutan u pjesmi.

     

    ZRINJEVAC

    „Zrinjevac“ je zagrebačko poduzeće koje se (rekao bih, uzorno i poučno) brine za gradske parkove i nasade.

     

    SLOBOŠTINA

    Život, ljubav, srce – „ključne poetske“ riječi za koje u hrvatskom jeziku i „pjesničkoj praksi“ praktično nema rima ili su krajnje nepogodne (gubav, pivot). Primjerice u talijanskome se već srce i ljubav među sobom rimuju: core-amore. Možda je zato hrvatska poezija lišena sentimentalnosti.

     

    PRISAVLJE

    Naslov je zapravo adresa hrvatske televizije, simbola koječega.

     

    NOĆOBDIJE

    Pjesma je odjek mojeg razgovora s ruskim piscem Dmitrijem Bikovom, u povodu njegove biografije B. Pasternaka.

     

    SONET O SKLADU

    blažena krivnja – felix culpa, izraz iz jednog liturgijskog hvalospjeva; šire shvaćena okolnost života u grešnosti, primjerice: stvorenja troše prirodu u kojoj žive, a čovjek također nije anđeo.

     

     

    POSLJEDNJA LJUBAV

     

    NA NASIPU

    Savski nasip, bar sa strane Donjega grada, bliže Kockici, ima nešto sadržaja i pretvara se polako u pristojno šetalište pa i trkalište. Jedino što noću možete upasti u pravu Močvaru.

    suglasnikeguta – suglasnici su u slavenskim jezicima nositelji značenja.

     

    SVETI PETAR

    Niz naselja, svjetionika i otoka u Hrvatskoj nose ime sv. Petra.

    selo mijenjanog imena – jest predmetni Sveti Petar na Moru, između Biograda i Zadra, i nekoć se zvao, sve do 1992, Krmčina. Krmčinari njeguju legendu da se u njih rodio pisac Emile Zola (1840-1902), po majci Colić, u kamenoj kući ispod crkvice sv. Petra.

     

    BUNDEK

    Nekoć močvara puna komaraca, danas je raskošni park pa i gradsko kupalište.

     

    CARCEJI U KOMIŽI

    Carcej – cvrčak na čakavskom. Zrikavci i cvrčci, postoji zabuna, nisu isto: cvrčak je lat. Cicada orni, jasenov cvrčak, ili Cicada plebeia – cvrčak veliki ili pak obični Lyristes plebeius: sve polukrilaši koji žive i u primorju i na kontinentu; kao i druge cikade cvrče cvrčalom, opnom na oba zatka, koju napinje snažan mišić 400-500 puta u sekundi. Dotle je zrikavac ili šturak (Gryllus bimaculatus, Gryllus campestris) ravnokrilac (Saltatoria, tj. skakavci) pa zriče trljanjem nogu. Teško ih je razlikovati dok se skupa nadmeću u glasanju.

     

    OVIJENA JE, ŽENA JE

    Una – rijeka na granici Bosne i Hrvatske; po Unskoj pruzi vozi vlak Zagreb-Split, čas kroz Hrvatsku, čas kroz Bosnu; primjerice, na dionici Martin Brod-Knin (61 km) granica se siječe sedam puta. Iz vlaka se može vidjeti dio Unine čarobne ljepote.

     

    TRNJANSKA JESEN

    Besame mucho – slavni bolero Consuelo Velásquez.

    hrvatskog političara navada – podugačak nam je niz političara koji su pisali stihove, a i pjesnika koji su imali političke dužnosti: Bošković, banovi Mažuranić i Jelačić, Zrinski, Farkaš Vukotinović, Mihanović, Starčević, Kukuljević Sakcinski Bogović, Trešić Pavičić, Nazor, Brezinščak Bagola, Sanader, Gotovac, Krpina, Prežigalo, dosta je!

  
    Zvonimir Mrkonjić

    STIHOVI IZ KALEIDOSKOPA

     

    Govoreći o suvremenom pjesništvu kao da smo se unaprijed dogovorili odustati od toga da kakvoću suvremenog ili stvarnosnog vežemo uz neku posebnu stilsku inačicu ili diskurs. To se naime čini nužnim oprezom s obzirom na to da se postupci postizavanja stvarnosnog učinka brzo troše i prestaju služiti prvotnoj namjeni. Stvarnosno je samo jedan od idola kojemu se današnje pjesništvo u nas gotovo bezrezervno klanja. Zaboravlja se pri tom protuteza: da poezija jest i može biti u svojoj biti bijeg od datog, omeđenog i definiranog, da ona istražuje neko drugo i drugdje čak i kad se ulaguje zbilji. Uočena dvojakost i dvosmislenost osobito dolazi do izražaja u poeziji koja nalazi svoj bitni razlog u povratku vezane forme, utemeljenom na postmodernom okretanju od modernizma, ma i po cijenu da obnavlja ako ne romantički a ono bodlerovski individualistički bijeg iz ovog svijeta. Taj povratak ima jake razloge povezivanja s daljom i bližom tradicijom hrvatske poezije, ali i sa spoznajom da memorija vezane forme ustraje u mnogim pojavama sekundarnog korištenja elemenata klasične prozodije: ono se događa u komercijalnoj i zabavnoj glazbi, pa se stoga poziva na svojevrsno konzumističko obožavanje sadašnjosti.

    Poezija Fikreta Cacana, koja se vezuje se uz povratak vezane forme u novijoj hrvatskoj poeziji, crpe iz nekoliko tradicija, među kojima je ona klasične i novije ruske poezije jedna od najjačih. Cacan se služi nekim sastavnicama formi iz povijesnog repertoara kao što je sonet, s kojim je eksperimentiralo više suvremenih autora pa mu i Cacan dodaje mnogo od svojih doživljenih pojedinosti. Ili je to pjesma sastavljena iz strofa iste dužine, sastavljenih od osmeraca ili sličnih kraćih stihova, kao što je to slučaj u strofama od dvanaest stihova iz pjesme „Zenica“. Pjesniku romantična forma služi za antiromantični sadržaj, jer je riječ o kaznionici socijalističkog tipa definiranoj odgovarajućim frazeološkim ozračjem:

    Etičko-estetsko društvo,

napasne misli o tradi-

ciji, poslanju i muškom

shvaćanju kako se radi,

kako se klima, i čime,

prigiba, uzdiže, klanja,

okajava li se ime,

ponoćna, katkad i danja,

mučnina od koje mi je

strašnije no od zbiljskih

utvara nalik na zmije,

lovice šišmiša spiljskih.

    Cacan neutralizira rimu čestim opkoračenjima koja joj ne daju da odzvoni, nego da drži formu, artikulira zamisao i vizualno disciplinira građu. U pjesmama na zadarske motive služi se prizvucima baladične „anzihckarte“, razglednice, oko sadržaja s kojima se može poistovjetiti više čitalaca. U višestrofnim pjesmama, a takve su gotovo sve, Cacan slijedi zahtjevnost teme i daje joj poželjnu iscrpnost i narativnu protežnost kao primjerice u parnasovski objektivističkom „Botaničkom vrtu“. Da bi se suočio s tragičnom temom Srebrenice – analogno Goranovoj zadaći u „Jami“ – pjesnik se poslužio osobito teškom formom tercine koja u devetercima postiže preciznost i suhoću potrebnu za depatetizaciju. Cacan je pjesmi dao neophodnu povijesno-političku pozadinu, što nam s pravom može podsjetiti na gustoću Danteovih tercina iz Pakla, makar izbjegavši izravno imenovati činioce metafizičkog zla s kojima smo još uvijek prisiljeni dijeliti isti svijet.

    Na osnovi svega toga možemo reći kako je Fikret Cacan dobio okladu zalažući se za jedan nesvakidašnji poetski koncept obnove vezane forme. U njoj on nalazi mogućnost da suvremeno precizira sviješću uznemirenog intelektualca onkraj aktualnih jezičnih presvlaka. Nastavljajući se na nikad sasvim prekinut slijed matoševskog artizma, Cacanova forma zvuči prirodno kako u pridržavanju pravila tako i u svjesnom odstupanju od njih, rime mu nisu nikad banalne a točne su i onda kada nisu pravilne. U nizu slika i raspoloženja pjesma mu je kaleidoskopski promjenjiva očitujući se bljeskovima izbrušenog jezika koji ono daleko čini bliskim a nemoguće mogućim, a to je u skladu s definicijom poezije, koja srećom ne podliježe zastarijevanju.

  
    Fikret Cacan

